Ole Sohn (SF), 1999-03-23:
For SF er denne forespørgsel ikke blot et ønske om at fremme dansk billedkunst.
Forespørgslen skal ses som et led i at placere kunst og kultur mere centralt i den politiske debat både her inden for Christiansborgs tykke mure og også uden for i folks dagligdag.
SF ønsker bredt set at opprioritere kunsten og kulturen.
Derfor har vi satset meget på at få lavet en flerårig aftale
omkring udviklingen af dansk film
, og vi er glade for, at det lykkedes.
Vi bidrog til at sikre, at der blev lavet en fornuftig aftale omkring biblioteksafgiften.
Derfor satser vi også meget på at få lavet en spillestedslov for den rytmiske musik, og efter de positive reaktioner her i salen over for vores beslutningsforslag, der var til debat i januar, ja, der tror jeg på, at det lykkes i næste samling.
Vores ændringsforslag til finansloven, der ville have tilført flere midler til teatrene, spillestederne og billedkunsten,
skal ses i denne sammenhæng.
Det er vigtigt, at der er en bevidst balance mellem støtten til de forskellige områder af kulturlivet, dvs. en balance mellem den skabende kunst, formidlingen, kulturarven og den kulturelle selvaktivitet.
Men balancen halter, hvad angår billedkunsten,
hvilket vel også var årsagen til, at den daværende kulturminister i 1996 nedsatte et udvalg for billedkunst, hvis opgave bl.a. var at analysere og vurdere behovet for en mere synlig sammenhæng i billedkunstpolitikken, herunder behovet for en eventuel lov om billedkunst.
Udvalget afleverede i efteråret en betænkning, der indeholder en række overvejelser og anbefalinger.
SF støtter i hovedtræk udvalgets forslag.
Vi finder det vigtigt, at der indføres eller etableres en billedkunstlov i lighed med, hvad der gælder for teaterområdet, musik, litteratur og film, at der nedsættes et centralt og underliggende regionale billedkunstråd, at der indføres en fradragsmulighed ved kunstnerisk udsmykning af erhvervsvirksomheder, og også at der undersøges mulighederne for at etablere en eller anden form for udstillingsvederlag, og at rammen for kunstnerisk udsmykning af statsligt byggeri øges.
Det er det, der var hovedoverskrifterne i betænkningen, og vi ser positivt på en realisering af disse.
Vi er naturligvis klar over, at udvalgets anvisninger ikke kan iværksættes på en gang, og at enkelte anbefalinger også er en smule problematiske.
Men det er vores håb, at vi med debatten i dag kan nå frem til en prioritering, der alt i alt kan medvirke til at fremme dansk billedkunst, og det er baggrunden for forespørgslen.
Besvarelse
Jeg vil gerne takke ordførerne for den debat, vi har haft i dag om billedkunsten.
Den har vist, at kunsten er noget, der kan rokke, og også måden, man skruer en fremtid for billedkunsten sammen på, er noget, der kan provokere.
Jeg synes, at noget af det, der har været kendetegnende, er, at der har været en velvilje fra et stort flertal i Folketinget til at tage fat på løsningen af nogle af de elementer, der ligger i den betænkning om billedkunst, som udvalget er kommet med, og det er det, der ligger i det forslag til vedtagelse, som vi nu forhåbentlig vedtager om lidt.
Jeg vil gerne sige, at det jo kun er et skridt i den rigtige retning.
Det her er ét element.
Næste element kommer jo, når vi skal have taget fat på de andre pakker eller dele af betænkningen, sådan at vi får billedkunsten samlet under én hat.
Jeg vil også godt sige til de partier, som har været medforslagsstillere til vedtagelsen, at det har været ret væsentligt for os at koncentrere os om at sikre en model, som fokuserer på at fremme billedkunsten mere end at diskutere skattelovgivning, for så var det som sagt til en anden, forespørgslen var stillet.
Med de tilkendegivelser, der er kommet under debatten her, er jeg ret sikker på, at når vi kommer til efteråret, hvor vi i næste samling skal omsætte vedtagelsen til konkrete beslutninger, ja, så er der også et stort flertal, der er med til at køre det igennem på en sådan måde, at billedkunsten står i centrum.
Jeg er også glad for, at nogle af de partier, som ikke støtter vedtagelsen, trods alt bakker op om andre elementer af betænkningen, således at der set med SF's øjne også kan gås videre end det, der ligger i den foreslåede vedtagelse, og de tilkendegivelser, der er kommet fra de partier, vil vi selvfølgelig notere os, når vi nu i efteråret igen skal diskutere både billedkunst og finanslov.
Jeg ser med sindsro frem til en bedre fremtid for billedkunsten, for, som udvalget skriver i sin sammenfatning, så er kunsten et af de sidste områder for åndelige og visionære dimensioner, som giver os mulighed for kritik, indsigt, sammenhæng i tilværelsen og for at stille de spørgsmål, der kan åbne vore øjne for nye ideer.
Lad det være udgangen på denne debat.
Jeg tror, at hr. Frank Aaen og jeg har en lidt forskellig opfattelse af skattelovgivningen.
Vi er fuldstændig enige i, at vi ikke skal fremme fiduser, men at sidestille enhver form for skattefradrag med fiduser synes jeg er at forsimple debatten om skatten og skattelovgivningen med den adfærdsregulering, der ligger i skattelovgivning, men det er sandelig også at forsimple debatten om billedkunsten.
Jeg er enig i, at ideen med at fremme dansk billedkunst overhovedet ikke skal være et spørgsmål om at fremme fiduskunsten, men om at fremme dansk billedkunst.